Nièr beurre

Lé nièr beurre est eune manniéthe dé breune g'lée qu'nou fait en Jèrri. Ch'est eune vielle couôteunme dé faithe du nièr beurre au S'tembre quand nou-s'a du cidre et des poummes. Eune séthée d'nièr beurre est eune assembliée d'gens pouor faithe lé travas d'la faîs'sie du nièr beurre, pouor chanter des vielles chansons et èrciter des poésies et d's histouaithes.

Nou peut acater du nièr beurre conmèrcial au jour d'aniet toute l'année, mais y'a acouo deux-trais séthées d'nièr beurre ès fèrmes et associâtions s'lon la vielle couôteunme.

R'chette

20 pots d'cidre (10 gallons Angliais)
20 cabots d'poummes douoches (760 livres)
20 livres d'chucre
3 livres d'toute-êpice
3 bâtons d'ricolisse hachis ou grattés
2 douzaines dé limons copés en p'tits morcieaux.

La tchuituthe prend tout ensembl'ye 24 heuthes:

Nou met l'cidre dans la peîle et l'bouort jusqu'à tch'i' sait réduit d'en par la maîntchi (à bein près trais heuthes). 

Nou-s'ajouôte les poummes p'lées et quartellées (pus douochement à m'suthe qué la peîle empl'ye). Nou continnue à tchuithe quat' ou chîntch' heuthes. Nou rêmoue atout un moueux ou rabot. Ch'est împortant d'rêmouer tréjous - autrément l'nièr beurre happe sus l'fond d'la peîle. S'lon la couôteunme, ch'est l's hoummes tchi rêmouent toute la niet, et les danmes à lus offri des bouochies et des gorgies à seule fîn d'les ravigoter.

Chucre, limons et ricolisse daivent êt' mins deux heuthes auprès qu'lé drein lot d'poummes a 'té ajouôté dans la peîle. 

Quand nou crait qué l'nièr beurre s'sa bétôt tchuit nou-s'en met eune tchul'lée dans eune souôtasse et nou juge atout eune tchulyi en bouais s'lon sa tchuituthe. S'nou peut l'ver la souôtâsse atout la tchulyi cliutée d'ssus par l'nièr beurre.

Nou d'vale la peîle dé d'ssus l'trépid et nou-s'y met l'êpice en rêmouant acouo.

Viyiz étout
Mangi

Category:Jèrri
category:rechette dé tchuusène
Catégorie:Cûsène normande
Category:Mangi